Íslandsmeistarar Breiðabliks eru komnir á toppinn í úrvalsdeild kvenna í fótbolta eftir stórsigur á Selfossi í gærkvöldi. Selfoss var á toppnum fyrir umferðina.
Breiðablik hafði í gærkvöld toppsæti úrvalsdeildarkvenna í fótbolta af Selfossi. Liðin mættust í úrhelli á heimavelli þeirra síðarnefndu.
Ekki var hægt að hefja leik á heimavelli Selfyssinga þegar til stóð vegna veðurs. Það blés hressilega og rigndi og dómurunum fannst línur vallarins ekki sjást nógu vel. Leikurinn var því færður yfir á gervigrasvöll félagsins. Blikar voru 2-0 yfir í leikhléi eftir mörk frá landsliðskonunni Öglu Maríu Albertsdóttur og Taylor Marie Ziemer. Karitas Tómasdóttir og Birta Georgsdóttir bættu svo í fyrir Breiðablik í síðari hálfleik sem fagnaði 4-0 sigri og toppsætinu að sjö umferðum loknum. Valur sem gerði 1-1 jafntefli við Þór/KA er í öðru sæti. Stjarnan vann ÍBV 3-0 og er í fjórða sæti. Loks lyfti Fylkir sér upp úr fallsæti með 4-2 sigri á Þrótti.
Í úrvalsdeild karla mættust Víkingur og KR í lokaleik níundu umferðar. Nikolaj Hansen kom Víkingum yfir í fyrri hálfleik og Kristján Flóki Finnbogason jafnaði fyrir KR í uppbótartíma, lokatölur 1-1 og Víkingur er áfram í öðru sæti deildarinnar og KR því fimmta.
Ellefu þjóðir eru öruggar áfram í 16-liða úrslit Evrópumóts karla í fótbolta. Það eru Ítalía, Belgía, Holland, Wales, Danmörk, Austurríki, Sviss, Tékkland, England, Svíþjóð og Frakkland. Spilað verður um fimm síðustu sætin í kvöld og á morgun. Tveir úr enska hópnum eru farnir í sóttkví eftir að hafa faðmað Skotann Billy Gilmour sem greindist síðar með kórónuveiruna. Þeir Mason Mount og Ben Chilwell verða því ekki með Englendingum gegn Tékkum í kvöld og mögulega ekki heldur í 16-liða úrslitum mótsins.
Þór Þorlákshöfn getur fagnað Íslandsmeistaratitili karla í körfubolta í kvöld. Liðið mætir þá Keflavík í Keflavík í þriðja leik liðanna í úrslitaeinvíginu. Þór er 2-0 eftir að hafa unnið fyrsta leikinn 91-73 og annan 88-83 en vinna þarf þrjá til að verða Íslandsmeistari. Keflavík sem varð deildarmeistari í vor heldur því lífi í einvíginu með sigri.
Íslandsmeistarar Breiðabliks eru komnir á toppinn í úrvalsdeild kvenna í fótbolta eftir stórsigur á Selfossi í gærkvöldi. Selfoss var á toppnum fyrir umferðina. 